एक माँ की ममता को समझना इन बच्चियों के लिए आसान न था | इस ममता की पहचान उन्हें इतनी देर बाद हुई जब उनकी अम्मा उनसे दूर हो गई | अब सोहन ने दूसरा विवाह कर लिया | वह अपनी नई दुल्हन को लेकर दूर के एक शहर में रहने लगा | दोनों बहुत खुश थे लेकिन इंदिरा की उसे अब कोई परवाह न रही | उसके दिल पर क्या बीत रही होगी इसकी किसी को क्या फिक्र | बिन्नी और प्रिया इतनी भोली थी कि अपनी अम्मा के साथ रहने की बजाय अपने दादा, दादी के साथ पहले वाले घर पर रहती थी | अम्मा दूर दोगरी में रहती थी यहाँ की चढाई चढ़ने से बचने के लिए दोनों बच्चियां दादी के साथ रहती थी | इंदिरा अक्सर अकेली रहती कई बार बड़ी बेटी बिन्नी अम्मा के पास चली जाया करती थी | जिस दिन दोनों बेटियां अम्मा के पास रहने जाती उस दिन अम्मा की ख़ुशी का ठिकाना न रहता | अम्मा जब अकेली होती तो पशुओं के साथ अपना दिल बहलाती | इंदिरा ने गाय तथा कुछ मुर्गे भी पाल रखे थे | गाय होने से इंदिरा के घर में दूध-घी की कभी कमी न होती थी | इंदिरा अपनी बेटियों को दूर से ही देख कर समझ जाती थी कि उसकी बेटियों को भूख लगी है अभी वे दोनों घर से काफी दूर ही होती थी तभी उनकी अम्मा खाना तैयार कर लेती | उनके घर पहुँचते ही उन्हें हाथ मुँह धोने को कहती और खुद खाना परोस कर रखती | इंदिरा इन दोनों को बिना दूध-घी के रोटी न खिलाती थी | इंदिरा अपनी दोनों बेटियों को खूब प्यार करती और एकटक निहारती रहती | अम्मा जानती थी कि इतनी दूर पैदल चलना दोनों के लिए बहुत मुश्किल था | बरसात के दिनों में तो रास्ते भी बहुत खराब रहते थे कई बार तो अधिक बारिश होने के कारण पहाड़ियों से पत्थर भी गिरते थे | जिससे इंदिरा को बहुत चिंता लगी रहती | कई बार तो इंदिरा खुद उन्हें पूरे रास्ते हाथ पकड़ कर स्कूल छोड़ने तथा लेने जाती | प्रिया इन तंग रास्तों में अपनी अम्मा का हाथ बिल्कुल भी नहीं छोड़ती थी |